25 vjet pas largimit të trupave sovjetike nga Afganistani
Në prag të tërheqjes të trupave amerikane, ekspertët analizojnë mësimet e nxjerra nga viti 1989
Kjo javë shënon 25 vjetorin e tërheqjes së trupave sovjetike nga Afganistani. Në prag të largimit të forcave amerikane që pritet të realizohet deri nga fundi i këtij viti, shtrohen pyetje rreth mësimeve të dala nga tëheqja e trupave sovjetike në vitin 1989. Këtë vit trupat luftarake amerikane do të tërhiqen pas luftës më të gjatë në historinë e Amerikës. Por ndërkohë që trupat përgatiten të largohen nga Afganistani, po shtohet shqetësimi se vendi i shkatërruar nga lufta, mund të mbetet në gjendje po aq të keqe sikurse e lanë trupat sovjetike 25 vjet të shkuara. Michael O’Hanlon me Institutin Brookings thotë se nuk duhen bërë paralelizma. Pas largimit të sovjetikëve, Afganistani u zhyt në luftë të përgjakshme civile. Sot, Afganistani është në gjendje më të mirë sesa 25 vjet më parë, thotë Ahmad Majidyar, me Institutin Amerikan Enterprise këtu në Uashington. Bota ka nxjerrë një mësim të rendësishëm që nga largimi i sovjetikëve nga Afganistani, thotë zoti O’Hanlon. Ndërkohë që angazhimi ndërkombëtar mbetet i rendësishëm për të ndihmuar qeverinë afgane, populli i atij vendi duhet të bashkohet për shpëtuar strukturën politike që gëzojnë, thotë zoti Majidyar. Ndërsa disa ekspertë besojnë se nuk ka ngjashmëri mes largimit të trupave sovjetike nga Afganistani dhe trupave amerikane në ditët e sotme, ata pajtohen se bota nuk mund të lejojë atë vend të kthehet edhe një herë në strehë të sigurtë për terroristët.